Vreesloos - Solidariteit WêreldSolidariteit Wêreld
Tuis › 10 minute voor werk Juig › Vreesloos
Skielik het 'n engel van die Here aan hulle verskyn en die glans van die Here het om hulle geskyn. Hulle het vreeslik bang geword, maar die engel het hulle gerusgestel: "Moenie bang wees nie!" het hy gesê. "Ek bring vir julle goeie nuus wat groot blydskap vir almal inhou!"
– Lukas 2:9–10
Feitlik elke keer as ons in die Bybel lees dat 'n engel aan iemand verskyn, was die persoon se onmiddellike reaksie vrees. In Lukas lees ons dat Sagaria hom lam geskrik het toe hy die engel sien. Ook Maria moes eers deur die engel gerusgestel word voordat sy behoorlik na sy boodskap kon luister. Die groepie skaapwagters was net so bang aan die begin, maar nadat die engel sy goeie nuus aangekondig het, het hulle dadelik na Betlehem vertrek, waar hulle Jesus en sy ouers aangetref het, net soos die engel gesê het. Hulle was so opgewonde oor die boodskap dat die langverwagte Messias uiteindelik gebore is, dat hulle die wonderlike nuus met almal gedeel het wat hulle op pad teëgekom het. Almal was saam met hulle bly en verbaas, maar Maria het die herders se woorde in haar hart bewaar en dikwels daaroor nagedink.
Miskien het God ook al van jou dinge verwag waarvoor jy baie bang was. Jy mag Hom maar vertrou om hierdie dinge vir jou reg te laat uitwerk sonder dat jy bang hoef te wees. Hy kan ook van jou probleme uiteindelik goeie nuus maak!
Hemelse Vader, vergewe my dat ek ook al dikwels onnodig bang was. Neem asseblief al my onnodige vrese weg. Ek weet U sal nooit iets van my verwag waarvoor U nie vir my die nodige krag sal voorsien nie. Amen.
Nina Smit boeke en ander dagstukkieboeke deur Struik Christian Media is nou beskikbaar by CUM Boeke: https://bit.ly/3hh5pC9